Maak dit weer ŉ Super14-reeksEen van die belangrikste en mees verreikende besluite oor die toekoms van die Superrugbyreeks sal oor die volgende paar dae in Dublin geneem moet word. Dis nie as nie, maar met hoeveel spanne die reeks gesny sal word, want 18 spanne deug nie, al het Sanzaar ons dit probeer wysmaak. Die heel logiese besluit is dat die Japanse Sunwolves, een of twee spanne van Australië en ŉ Suid-Afrikaanse franchise in die slag moet bly. Nieu-Seeland sal sê “los ons uit,” want hulle spanne vorm die ruggraat van die reeks. Die Sunwolves is die grootste tameletjie, want hulle kom eenvoudig nie die mas op nie. Dis omdat die beste Japanse span nie in die reeks speel nie, maar die Sunwolves ŉ saamgeflanste span is wat op verskeie buitelanders moet staatmaak om mee te ding. Sal Sanzaar Japan kort voor die volgende Wêreldbekertoernooi in die rug skop? Nee. Die Jaguares is veilig, daarvoor sal die charismatiese ondervoorsitter van Wêreldrugby, Agustin Pichot, sorg. Dié oud-skrumskakel van die Poemas het jare lank sy arms afbaklei om die Jaguares in die reeks te kry, om só te sorg dat Argentinië se beste spelers tuis bly en die Poemas baat daarby vind. Dus nee! Australië het reeds vrede daarmee gemaak dat minstens een, dalk twee spanne die trekpas sal kry. Australiese rugby sal baat vind by dié stap, want daar is nie genoeg spelers van gehalte om vyf spanne te regverdig nie. Dit beteken dat die Waratahs en Reds veilig is en dat die Brumbies, Force en Rebels om die bykomende plek(ke) moet uitbaklei. Suid-Afrika sal ook ŉ span – dalk nog twee – moet inboet. Kom ons wees eerlik, die Southern Kings sal op papier plek moet kry. Maar sal dit gebeur? Maar wat sal gebeur as twee spanne nie die valbyl vryspring nie? Die Lions? Nee, want hulle het immers verlede jaar in die eindstryd gespeel. Die Stormers? Nee, want hulle lok die grootste skares en is verlede seisoen eers in die uitspeelrondes geklop. Die Bulls? Nee. Net so die Sharks. Wie bly oor? Die Cheetahs. Maar is dit enigsins regverdig om die Curriebekerkampioen op te offer? Kyk maar net hoe speel die Cheetahs, op senior en junior vlak. Kyk maar net hoeveel spelers hulle ontwikkel. Hou dus maar duim vas dat net een Suid-Afrikaanse franchise sal sneuwel, want daar sal reeds ŉ geween en gekners van tande wees as die Kings hul status verloor.